SANParke ondersoek onwettige handeldryf met proteas(Foto: SANParke, Tafelberg- nasionale park/Facebook) Natuurbewaarders in die Tafelberg- nasionale park het ŉ verdagte in hegtenis geneem wat blomme naby Jonkersdam, Red Hill, gepluk het. Die verdagte het groot hoeveelhede koningsproteas en Kaapse suikerbossie gepluk en het hulle na die pad gedra. Die verdagte is in hegtenis geneem en sal gevolglik aangekla word, het SANParke gesê. Gegewe die aard van dié onwettige aktiwiteit en die groot getal proteas wat gepluk is, sal SANParke ook verder ondersoek instel oor die onwettige handeldryf met die blomme. Bykomende klagtes kan bygevoeg word hangende die uitslag van die ondersoek. Natuurbewaarders is al ŉ geruime tyd op soek na die verdagte en is dankbaar vir die wenk van die publiek wat hulle ontvang het om die man in hegtenis te neem.